khistorydata/jeongjo-sjw-relations huggingface dataset:
정조 3년 · 목
予曰。笏記善爲之矣。葬前可以通用之矣。予曰。臺臣之疏。可謂慘矣。大臣之追奪。豈可以一臺容易言之乎。命善曰。設或論罪。而似不可請勘矣。予曰。死後追奪。卽生前一律。如此臺疏。曾所未聞。且直斥以鄭賊。豈可下語若是乎。
정조 3년 · 강
命敦寧府堂上差出。
정조 3년 · 목
左議政徐命善啓言。敦寧府進香隔日。而領敦寧未差。其他堂上無進參之員云。幷改差。仍卽差出。請備員進參。從之。
정조 3년 · 강
命宗親儀賓及敦寧府進香時。說位於集祥門外。
정조 3년 · 목
敎曰。宗親儀賓府進香時。則與政府進香有異。且無百官入參之事。設位於集祥門外事分付。又如敦寧府進香。則聞有敦寧人進參云。設位於集祥門外。至集陽門內爲之事。一體分付。
정조 3년 · 목
敎曰。日慹若此。禁府輕囚。今日內放送後草記。其中李喆運。亦令姑爲保放後草記。刑曹輕囚。一體放送後草記。
정조 3년 · 강
遣承旨。詣仁明園奉審。
정조 3년 · 목
卒哭祭在明日也。
정조 3년 · 목
予曰。船艙造成時。必有民弊。故昨者廉探。則果有下輩操縱之弊云。豈不可痛乎。民始曰。誠極痛駭矣。予曰。守禦廳給代米事。果無害於惠廳乎。民始曰。別無所害矣。
정조 3년 · 강
行召對于誠正閣。承旨李秉模。玉堂權以綱徐有成。假注書姜彙鈺。史官崔大圭鄭東浚。
정조 3년 · 목
講近思錄。○予曰。久未開講。故强疾召對。而氣候不平。酬應甚難。文義則俟後日召對。幷爲之無妨也。
정조 3년 · 강
命濟州漂人出送回咨撰出。轉送北京。謝表順付節使行。
정조 3년 · 목
承文院啓言。濟州漂民尹道俊等九名出送事。禮部咨文。纔已出來矣。令槐院撰出回咨。下送灣府。傳給鳳城將。轉送北京。漂民出送後。例有無方物謝表矣。謝表亦爲撰出。順付於節使行之意。請分付槐院及該曹。允之。
정조 3년 · 강
命靈巖郡漂人。依漂漢人例。待風發送。
정조 3년 · 목
備邊司啓言。卽見全羅右水使柳★(火+集)狀啓。以爲靈巖郡露兒島漂人。雖有指引日本路之請。有違前例。依漂漢人入送例。絕望處指其方向入送事。令廟堂稟旨分付矣。依此擧行之意。請分付於道帥臣。允之。
정조 3년 · 강
命斥堠伏兵。竝以總廳所管軍兵磨鍊。
정조 3년 · 목
兵曹啓言。在前 陵幸時。十里外斥堠伏兵。守禦兩營擧行。十里外傳語軍士。京畿束伍軍。定差使員擧行矣。請依此磨鍊。允之。敎以。守禦軍兵。利川驪州宿所及城操時。所用甚多。有難加把。斥堠伏兵。幷以總廳所管軍兵。分派磨鍊擧行。此或爲總軍難便之端。則自總廳使之論理草記。稟處可也。
정조 3년 · 강
命南漢山城別試武科命官。以守禦使主試。
정조 3년 · 목
因兵曹啓稟。敎以。守禦使試官啓下。使之主試。
정조 3년 · 강
命以守禦廳軍兵。兩處宿所。各以十哨磨鍊。
정조 3년 · 목
因兵曹 陵幸時。宿所扈衛軍磨鍊啓稟也。
정조 3년 · 강
命孝徽宮三年內蔬菜價。依各其司定式貢人進排。魂宮入番宗室以下蔘䓀價。直給魂宮所屬。
정조 3년 · 목
因宣惠廳啓稟。允之。
정조 3년 · 강
命禁衛從事官。更爲擬入。
정조 3년 · 목
因禁衛營從事官望筒。敎以。節目啓下之後。各營門從事官。當以有履歷鍊事務之人差擬。此後申飭各營門。依此擧行。此望筒勿施。使之更爲擬入。
정조 3년 · 강
罷黜漆原縣監金樂豊。
정조 3년 · 목
樂豊。以其母病呈狀。吏曹啓請罷黜也。
정조 3년 · 목
予曰。當此遠 陵幸行之時。轎馬與鞍馬。不可不各別調習矣。命善曰然矣。
정조 3년 · 강
命晝停所。藥房政院玉堂假家釜鼎之屬。令本道從略進排。
정조 3년 · 목
左議政徐命善啓言。 陵行時晝停所百官假家。因京畿道臣所啓。皆令勿爲進排矣。其中藥房政院玉堂。則無自備之道。假家釜鼎之屬。請令本道從略進排似好。從之。
정조 3년 · 강
遞判義禁李徽之。
정조 3년 · 목
左議政徐命善啓言。金吾滯囚甚多。而判義禁李徽之。以都政之不遠。無暇開坐云。請今姑許遞。從之。
정조 3년 · 강
重推禁衛大將具善復。
정조 3년 · 목
左議政徐命善啓言。禁衛營從事官望。昨日飭敎之後。又以金章勳之無履歷無名稱之人擬入。禁將事極爲駭然。禁衛大將具善復從重推考。望單子勿施。請更爲各別擇差。從之。
정조 3년 · 강
以洪樂性爲判義禁。
정조 3년 · 목
敎曰。判義禁前望單子入之。又敎曰。判義禁待開門牌招。卽爲開坐。
정조 3년 · 강
飭船所下吏憑公受賂之弊。
정조 3년 · 목
敎曰。今番船所。許多船執捉之際。必有下吏輩憑公受賂之事。故旣有先甲之令。不啻丁寧。則若畏國法。收船捉船之時。至有此數十隻柴船。有賂則許其過涉。無賂則執而留泊。種種呼冤之端。不一而足。極可痛駭。工曹堂上爲先從重推考。該吏隸姑令該曹。嚴問得情以聞。後復有似此之弊。入於廉問。則非徒下輩。堂郞決難免重勘。以此更爲嚴飭。
정조 3년 · 강
命道路事知。勿爲供饋。
정조 3년 · 목
敎曰。今番 陵幸時。大臣以下。旣已自持飯。則道路事知。何可官供乎。行關兵曹堂上知入。又敎曰。大臣以下。旣自持飯。則事知之出去。該曹何以供饋事行關。該曹雖行關。畿伯旣知下敎。則又焉可循例擧行乎。此等朝令。亦不奉行兵曹堂上京畿監司。從當下敎。事知往來勿爲供饋事。自畿營卽爲發馬知委。而若或稽滯。則當重繩。以此分付。
정조 3년 · 강
差下實錄廳郞廳宋樂。
정조 3년 · 목
實錄廳。以郞廳南鶴聞陞資。啓請差代也。
정조 3년 · 강
都總管趙㻐疏辭本兼諸職。賜批。
정조 3년 · 목
疏略曰。臣之所叨皆重任。而至若提學兼銜。係是文苑極選。臣於此尤不勝悚戲之至。顧今新化淸明。文敎丕闡。而乃以臣之淺學蔑識。苟然充擬。豈不貽當時之羞哉。賤疾亦痼。滿盈之災。理所難免。乞賜鑑諒。將臣文任。先行汰免。仍遞臣本兼諸職焉。批以。卿其勿辭察職。
정조 3년 · 강
同知柳戇疏辭新資。賜例批。
정조 3년 · 강
正言安廷玹。以父病上疏乞遞。批許救護。
정조 3년 · 강
命時囚李彥光議處。
정조 3년 · 목
義禁府啓言。宜寧縣監李彥光。奸鄕用事。倉穀欠頉。請刑推得情。敎以。除刑推議處。
정조 3년 · 강
御開泰門。召見禁衛大將具善復。御營大將李敬懋。承旨李義翊。
정조 3년 · 목
予曰。武藝別監技藝。卿等考試可也。義翊曰。守禦使有稟達事來待矣。予曰入侍。
정조 3년 · 강
命親臨試閱先行私操。調發待標信擧行。守禦使與中軍具甲冑秪迎。
정조 3년 · 목
守禦使徐命膺啓言。莫重親臨試閱。不可無私操。而大駕出宮後。則私操又不可行。標信預爲請出。動駕前數日。先行私操。旣發之兵。又不可散送。臣等旗鼓迎接時。以此軍兵兩傍排立。入軍門節次。依例爲之。而至於軍兵。仍爲後廂。入城後。請排立於行操信地。從之。又啓言。今番親臨試閱。無標信調發。事涉如何。請標信擧行。敎以。臨時該房微稟可也。又啓言。大駕出宮日。臣與中軍具甲胄。領率大旗幟。請秪迎於山城五里程。從之。
정조 3년 · 강
命城操。晝夜操兼行。前排侍令於境上。吹打待令於五里亭。
정조 3년 · 목
守禦使徐命膺啓言。城操期日。只行夜操。則夜操以前。無一事焉。晝夜操兼行乎。敎以。晝夜操兼行。又啓言。御前前排吹手。不可不自本廳措備待令。故臣措備待令矣。整待於何處乎。敎以。前排則待令境上。吹打則待令於五里程。
정조 3년 · 강
重推兵曹判書鄭尙淳。京畿監司鄭昌聖。
정조 3년 · 목
敎曰。此似小事。支供之勿爲等待。旣有朝令。則該曹但憑前例。本道但依曹關。如前供饋者。其在遵朝令之道。豈可如是乎。兵曹當該堂上本道監司。從重推考。此後勿拘前例。一依今番大臣擧條擧行事。自政院申飭。
정조 3년 · 강
御開泰門。行檢書官應製科次。
정조 3년 · 목
予曰。奎章閣堂郞入侍。予曰。檢書官應製試券持入。予曰。檢書官竝召入。檢書官李德懋柳得恭朴齊家徐理修進前。予詢族派及年歲。○敎曰。製述居首檢書官副司勇李德懋。閣莊明義錄一部。之次副司勇柳得恭朴齊家徐理修。閣莊韻考一部賜給事。分付本閣。
정조 3년 · 강
改差接慰官李泰永。
정조 3년 · 목
泰永。以身病呈狀。吏曹啓請改差也。
정조 3년 · 강
校理鄭淵淳上疏乞郡。批下該曹稟處。
정조 3년 · 강
命工曹書吏推治。更爲捧供。
정조 3년 · 목
敎曰。工曹書吏推治公事勿施。捧供堂上推考。判書明日開坐。更爲捧供以入。
정조 3년 · 목
予曰。昨日召見檢書官。爲人與文字。別無出類者矣。命善曰。渠輩雖有名稱。何足道乎。予曰。今日應製。兵曹郞廳皆製進乎。民始曰。只以入直製進云矣。予曰。兵曹郞廳一幷製進事分付。予曰。觀此李彥光供辭。則本事皆脫空矣。命善曰。然矣。予曰。宋銓事雖可駭。而解任薄勘。反不如申飭下送矣。命善曰。聖敎誠好矣。予曰。明日 璿源殿祭酒待令事。分付奉常寺。
정조 3년 · 강
命滯囚可悶。開坐時囚照律。
정조 3년 · 강
命御營大將李敬懋處問啓。
정조 3년 · 목
敎曰。御營廳敎鍊官。屢度催促。雖一人無待令者。論以紀律。自有當律。該大將當爲處分。御營大將李敬懋處。以此罪狀爲先問啓。
정조 3년 · 강
命禁軍隨駕。以五番磨鍊。
정조 3년 · 목
因宿衛所啓稟。敎以。以五番磨鍊。
정조 3년 · 강
命金道淳等放送。金奉鎭等加刑。
정조 3년 · 목
義禁府啓言。金道淳徐邁修等。合有分揀之道。請上裁。敎以。不但發明之言。有可信之端。推以事理。誠如議啓內論理。幷分揀放送。又啓言。宋銓請照律。敎以。解任薄勘。徒損國綱。姑先付過放送。使之當日下送。又啓言。李彥光合有分揀之道。請上裁。敎以。議啓內論理似然。蓋知其御史昏謬之失。在朝家綜核之政。不可混同處分。依回啓分揀放送。○又因刑曹罪人金奉鎭更招。殺獄罪人李千奉。僞造御寶罪人朴★(王+善)。僞造罪人金龍河加刑啓。幷敎以。更加嚴刑。期於得情。
정조 3년 · 강
重推吏曹參判兪彦鎬。兵曹判書鄭尙淳。參議洪樂彬。
정조 3년 · 목
敎曰。今日朝廷。雖曰紀綱掃地。百度怠慢。至於大政。事體尤甚自別。則勿論門開早晚。爲政官者。皆當夙至公所。待漏以入。何所難哉。況今日。以 眞殿將事之相値。有關門差早開鑰之命。則門開之後至數晷。吏判吏郞外。無一人到朝房而入闕中者。差早傳敎。雖不出朝紙云。而若能待鑰於闕外。則豈有是哉。況又見今時刻。又不甚早者乎。揆以體統。極可寒心。吏曹參判兪彥鎬。兵曹判書鄭尙淳。參議洪樂彬。爲先從重推考。至於兵郞小官。焉敢若此。未及待令兵曹郞廳。事過後。幷令該府處之。
정조 3년 · 강
命吏兵曹政色書吏決棍。
정조 3년 · 목
敎曰。今日吏兵曹。誠駭然矣。下敎之下。慢不動念。吏兵曹政色書吏。令該堂決棍。
정조 3년 · 강
都政下批。吏曹判書李徽之。參判兪彦鎬。兵曹判書鄭尙淳。參議洪樂彬進。
정조 3년 · 목
吏批。以權綜爲眞寶縣監。柳光命爲固城縣監。姜應煥爲漆原縣監。金守鎭爲獻納。李奎緯爲谷山府使。○因冬至正使望。敎以。宗親儀賓中備擬。○以黃仁點爲冬至正使。洪檢爲副使。洪明浩爲書狀官。兪錫柱爲德源府使。洪志浩爲草溪郡守。柳戇爲刑曹參判。洪宅夏爲龜城府使。鄭淵淳爲江東縣監。曺潤振爲肅川府使。趙升鉉爲南海縣令。蔡濟恭爲知經筵。李性源爲同春秋。金魯淳爲大司諫。南有寬爲郭山郡守。尹塾爲洪州牧使。金履素爲兵曹參判。安廷鉉爲遂安郡守。李思祚爲結城縣監。洪檢爲知義禁。金履禧爲司諫。李身晦爲掌令。金翊休爲校理。宋獻奎爲 弘陵參奉。金正淳爲 敬陵參奉。李普衍爲 顯陵參奉。鄭宜淳爲 康陵參奉。朴彝源爲 貞陵參奉。許霔爲 厚陵參奉。李趾馨爲 思陵參奉。金觀秋爲 慶基殿參奉。金相進爲 肇慶廟參奉。鄭致綏爲敦寧參奉。李邦仁爲 景慕宮守奉官。許策爲 順康園守奉官。朴孫慶爲童蒙敎官。兪彦鏽爲假監役。權默白東鈺爲假引儀。獻奎以下。竝初仕也。尹得孚爲正言。吳大益爲副校理。洪檢爲同義禁。朴聖泰爲文川郡守。柳匡天爲鏡城判官。宋樂申應淵爲持平。朴天行爲正言。尹行修爲副修撰。○兵批。以具敏和爲都總管。柳戇爲副總管。金遇明爲咸鏡中軍。金㷞爲晉州營將。李潤春爲慶州營將。具世元爲統虞侯。遇明以下。幷新資也。吳載重爲多大僉使。金道煥爲群山僉使。金魯直爲訓鍊副正。新通也。李琦鉉閔百履金爔李雨普閔光德金益魯金昌胤柳鳳得爲武兼。元光厚鄭行儉沈擇之爲部將。孫昌軫閔垙李良弼李錫宇李長炯李英義爲守門將。韓宗碩爲甲巖權管。
정조 3년 · 강
都承旨洪國榮疏陳應避之嫌。乞遞廚院副提擧之任。賜批。
정조 3년 · 목
國榮。與其父有廚院提擧應避之嫌也。○批以。兼帶廚院副提擧之任。揆以公格。在所當遞。依所請許副焉。
정조 3년 · 강
召見藥房都提調徐命善。承旨鄭民始于誠正閣。
정조 3년 · 목
予命醫官入診置之。予曰。昨日都政早畢矣。命善曰。午時畢政。前所未有云矣。予曰。吏兵批皆善爲云乎。命善曰。別無做錯之失云矣。予曰。秋到記欲於明日爲之。設行於春塘臺無妨耶。命善曰。似好矣。予曰。明日出宮。以協陽門爲之。以此分付。設布帳。自春雲門至觀豊閣爲之。
정조 3년 · 강
命右副承旨馳詣太學。夕食堂到記收來。
정조 3년 · 강
推洪忠前監司李命植。仍任洪州前牧使鄭景淳。
정조 3년 · 목
左議政徐命善啓言。鄭景淳之差送洪州。本爲蘇弊之意。而未及一期。遽以病罷。景淳之必欲遞免。道臣之臨歸曲循。俱極非矣。洪忠前監司李命植推考。洪州前牧使鄭景淳請仍任。從之。
정조 3년 · 강
命明日秋到記儒生試取處所。以春塘臺爲之。
정조 3년 · 강
遞承旨柳義養。以尹塾代之。
정조 3년 · 목
敎曰。同副承旨許遞。又敎曰。前牧使尹塾。承旨除授。又敎曰。新除授承旨牌招察任。
정조 3년 · 목
予曰。到記擧子。何其多乎。民始曰。欲見到記科。而來參食堂者似多矣。予曰。其中實才亦多矣。民始曰然矣。民始曰。俄有初入仕人明日待令之敎。而其中似多有赴擧者矣。予曰。赴擧人出榜後。使之來待。予曰。昨日沈頤之罷職時下敎。似過當。故卽命敍用矣。民始曰。下敎誠好矣。
정조 3년 · 강
命吏兵批。初入仕人明日待令。
정조 3년 · 강
命前參判沈頤之敍用。
정조 3년 · 목
敎曰。昨者司謁口傳下敎。予知其過矣。前參判沈頤之敍用。
정조 3년 · 강
有政。吏曹參判兪彥鎬進。
정조 3년 · 목
敎曰。守令有關。政事當日爲之。○以柳義養爲咸川府使。高明輝爲長鬐縣監。
정조 3년 · 강
以徐有隣爲副總管。
정조 3년 · 목
敎曰。相避總管許遞。口傳差出。更爲修整以入。
정조 3년 · 목
煥程。以身病呈狀。吏曹啓請改差也。
정조 3년 · 강
命今幸行時供上。自京各司進排。茶啖自本營擧行。
정조 3년 · 목
禮曹啓言。取考庚戌年謄錄。則供上與茶啖等事。自京各司進排矣。今此幸行時。請依前擧行。允之。敎以。供上則竝自京各司進排。不緊物種。皆除之。只不得不入用者。自戶曹草記磨鍊以啓。至於茶啖。猶屬土誼。今番留宿日子亦多。使之依舊例自本營擧行。務從省約事。一體分付。而但於山城待令驪州等邑宿所茶啖。切勿擧行事。申明知委。
정조 3년 · 강
吏曹參判兪彥鎬上疏請往覲。賜批許之。
정조 3년 · 강
命姜順得等。期於得情。
정조 3년 · 목
刑曹啓言。工曹書吏姜順得。使令河必徵等。捧賂放船情節。半日嚴覈。一辭抵賴。請各別嚴刑。敎以。摘奸時所捉。旣甚明白無疑。則焉敢抵賴乎。依草記期於得情。
정조 3년 · 목
義禁府啓言。時囚罪人洪配浩禮山縣。李得永白川郡。金常行西原縣定配。請依例押送。允之。
정조 3년 · 목
予曰。今日到記擧案。頗不少矣。國榮曰。收券將多矣。予曰。侍衛整齊事分付。
정조 3년 · 강
命弘文提學趙㻐牌招。
정조 3년 · 목
敎曰。親臨試士。豈無主文乎。此付標勿施。弘文提學趙㻐卽爲牌招。
정조 3년 · 강
御春塘臺。設秋到記。仍行科次。
정조 3년 · 목
具翼善冠袞龍袍。乘轎詣暎花堂陞座。試官以下行禮訖。○以擬漢新豐父老謝上皇來遊爲表題。○敎曰。講比較居首尹擎柱。製述居首鄭存中。直赴殿試。講之次金宇海。製述之次兪漢絅。直赴會試。
정조 3년 · 목
命善曰。夜間聖體若何。予曰。一樣。而血症尙未夬勝矣。命善曰。生冷之屬。愼勿進御伏望。予曰。別無生冷過進之事矣。命善曰。湯劑。以加減太和湯議定矣。予曰。昨日到記壯元何如。命善曰。老儒矣。予曰。山城初試。幾日可畢云耶。命善曰。可至六七日云矣。予曰。見守禦使狀啓。擧子追單。皆不捧云。能無稱冤之慮乎。命善曰。似多有冒籍之類故耳。
정조 3년 · 목
以嶺南道臣密啓。予曰。以文案觀之。可知其誣告。其中正犯。自本道除尋常各別嚴刑。期於得情。亟施反坐之律。干連諸人滯囚。亦足可恤。竝卽放送事分付。予曰。陪從官單子。亦有除減者。更爲書入事分付。
정조 3년 · 강
命今幸行時。京司進排物種。動駕前幷爲捧入。
정조 3년 · 목
戶曹。以今此幸行時。供上各樣物種分排日數書入啓。敎以。昨已下敎於廚院提擧矣。京營所封日下雉鮮外。京司進排物種。依庚午年例。動駕前一日竝爲捧入。自水剌間量宜輸去。以除貢人之弊事。自卿曹申明。分付各該衙門。
정조 3년 · 강
命斥堠伏兵。依刪下數爻。知委三營。
정조 3년 · 목
守禦廳。以 寧陵幸行時斥堠伏兵。依後錄磨鍊啓。敎以。雖以存羊之義。姑令爲之。鋤棘之徒。多日裹糧淹留之弊。亦足可恤。依此刪下數爻。星火知委三營將處。俾無如前措備之弊事。卿其照此奉行。
정조 3년 · 강
命今日欲爲召對。儒賢入來事。遣史官傳諭。
정조 3년 · 강
行召對于誠正閣。承旨李秉模。玉堂權以綱沈樂銖。注書李兢淵。史官徐龍輔李信祜。
정조 3년 · 강
記事官金健修。以經筵官宋德相附奏啓。
정조 3년 · 목
書啓以爲。臣奉聖諭傳諭于經筵官宋德相處。則以爲。臣之至願。只在於講筵入侍。今玆命下。豈敢不趨詣。而第臣前患鬢癤。間緣觸風。不能梳洗冠巾。末由進參侍講之列。伏地悚隕。臣有區區衷悃。敢此附陳。臣伏覩向日召對時自止分撥。張數太多。自今自止不過五六張。專意於反覆討論。實合聖賢講書之法。乞諒愚忠云矣。命遣御醫看病。
정조 3년 · 강
命潼關前僉使李萬益。移義禁府處之。
정조 3년 · 목
刑曹啓言。潼關前僉使李萬益在任時。鎭卒朱鎭泰之妻沃惠。稱以淫女。定屬房婢。仍爲作妻。及其遞歸。換着男服。從間路潛自率來。而自本道移關本曹。故所率來之女沃惠。頃已捉來。刷還本土。而萬益不可不嚴懲。請移義禁府處之。允之。
정조 3년 · 강
兵曹判書鄭尙淳上疏乞遞。賜批。
정조 3년 · 목
批以。所辭過矣。卿其勿辭行公。
정조 3년 · 강
吏曹參議金亮行。從縣道上疏乞遞。賜批。
정조 3년 · 목
疏略曰。臣自頃承批。益切悚戲。而顧臣沈痼之疾。重以暑濕之祟。一息堇存。乃於此際。伏聞淸蹕之臨。適在臣所居之鄕。固當先期趨造。以伸臣子之分。而臣之病狀如右。方欲扶曳作行。進伏中路。恭俟駕至。而聸望屬車之塵。不勝幸甚。臣於治疏之際。伏承天官佐貳之命。夫銓衡之任。有非如臣庸陋所敢虛縻。亟許鐫改。使賤分獲安焉。批以。爾之造朝。予日望之。涉春徂夏。未見幡然之意。悵然之極。無以爲喩。見今新涼已生。愆節相或痊可。且見爾疏。旣有中路來見之語。則可見美恙之不至難强也。爾何不念予側席之至意。卽起登程乎。兹因疏批。更布心腹。爾其勿復過讓。斯速上來。仍命遣史官傳諭。
정조 3년 · 강
命姜順得等酌決。金龍河等加刑。白東俊照律。
정조 3년 · 목
秋曹啓言。工曹書吏姜順得河必澄。過去柴船。惟意操縱。捧賂私放。請嚴刑得情。敎以。旣施一次之刑。自本曹酌決。又因罪人金龍河更招。金奉鎭李千奉朴墡加刑啓目。幷敎以。各別嚴刑。期於得情。○義禁府啓言。罪人白東俊。下吏之情債加捧。不能覺察。守城錢硫黃錢。混淪區處。請以此照律。允之。
정조 3년 · 강
召見都監都提調都監堂上于誠正閣。左議政徐命善。刑曹判書金華鎭。禮曹判書鄭光漢。
정조 3년 · 목
予曰。都監擧行。不無爲弊之端。必從約省減。其他園所役民等。亦皆從約爲之。毋至濫度之患可也。命善等曰。別無爲弊之端矣。予曰。園所地形。予未詳知。而聞太近都城云。得無如何之嫌乎。命善曰。雖與都城相近。里數幾爲二十里矣。予曰。都監凡節。必從約爲之也。
정조 3년 · 강
遞接慰官柳孟養。
정조 3년 · 목
左議政徐命善啓言。副校理柳孟養。前任注書時日記。尙未及修納。而方差接慰官。往來之間。當費數三朔云。柳孟養接慰官之任。請許遞。允之。
정조 3년 · 강
命吏曹判書鄭尙淳。參議柳戇。兵曹判書權噵。申飭行公。
정조 3년 · 목
敎曰。近來在下者。或有不善擧行之事。而自上有所申飭。則必欲爲深引之端。然則申飭二字。其將廢閣乎。今聞銓堂陳疏云。非但此時銓任不可輕遞。伊日下敎。亦云匪怒。則何敢若此。況三銓兵判。不過隨行參政。亦何可自引乎。銓堂上疏。已皆退却云。今無可論。吏曹判書鄭尙淳。參議柳戇。兵曹判書權噵。幷卽牌招。申飭行公。
정조 3년 · 강
命翰林。竝口傳付職。
정조 3년 · 강
重推吏曹判書鄭尙淳。
정조 3년 · 목
政院。以尙淳終不膺命啓稟。敎以。俄者傳敎中。旣盡開釋。又以匪怒之意。有所提喩。則分義道理。焉敢復事引義。事之寒心。莫甚於此。吏曹判書鄭尙淳從重推考。違牌之望。旣命勿爲呼望。則進與不進。旣無可論。仍以前牌。使之申飭膺命。
정조 3년 · 강
命古群山漂人發送咨文撰出。下送灣府。轉送北京。
정조 3년 · 목
備邊司啓言。全羅道古群山漂人止泊處。另加守護供饋。卽爲移接內洋事。星火分付道臣處事。命下矣。今方星火發關。分付於道帥臣。而待其發送狀聞之來。令槐院撰出咨文。別定禁軍騎撥。下送灣府。傳給鳳城將。請轉致北京。允之。
정조 3년 · 강
命都事出使。另加擇差。
정조 3년 · 목
義禁府。以都事無以備數啓稟。敎以。被囚都事照律。則自當見汰。爲先改差。與遷轉之代。幷卽口傳差出。近來都事。出使考喧等事。皆不得成樣。爲害非細。今番則以可合人。另加擇差。
정조 3년 · 강
命平壤罪人車京保罪名。更爲査實。
정조 3년 · 목
左議政徐命善啓言。卽見平壤罪人車京保到配狀本。京保之罪。旣以僞造圖署帖文爲目。則自有其律。況聞內侍府所用。非圖署卽印信云。本營之遽以徒三年照律。雖未知委折。罪名照律。若是相左。平安監司金鍾秀推考。原狀啓。令該曹請更爲査實稟處。從之。
정조 3년 · 강
命高山察訪宋銓拿問。
정조 3년 · 목
敎曰。高山察訪宋銓事。極涉痛駭。不有昨年定式者。已是無嚴。而況於以差員辭陛之後。一味隱處。至於狀聞之境。決不可尋常處斷。爲先令該府。拿問口招以聞。
정조 3년 · 강
皇壇望拜禮命敬依。
정조 3년 · 목
因禮曹啓稟也。
정조 3년 · 목
領議政金尙喆曰。伏聞近日聖候欠寧。臣等不勝憂慮矣。今則虞卒已過。伏望益加保嗇焉。予曰。予雖無工夫。每以動心忍性爲務。豈有生病之理乎。尙喆曰。向日儒賢箚首之言。實是方今急務。伏願留意焉。予曰。予亦豈不留意乎。左議政徐命善曰。進御湯劑。有何動靖乎。予曰。纔服數貼。姑未見效矣。予曰。兵判近日何不入來乎。尙喆曰。當此動駕不遠之時。本兵多有擧行之事。申飭行公宜矣。予曰。李得臣事。業欲下敎。而未果矣。旣無釁累。公然廢枳。實爲矜惻。予欲甄用。卿等之意何如。尙喆曰。聖敎誠好矣。命善曰。收用果好矣。江華留守洪樂純曰。今此下敎。實是盛德事也。予曰。爲人與文學。誠可惜。都承旨洪國榮曰。如洪檍之類。銓曹亦宜收用。予曰。卿言好矣。予曰。坡州牧使閔義爀改差。其代口傳差出。當日辭朝。
정조 3년 · 강
命京畿巡牙兵習操停止。
정조 3년 · 목
領議政金尙喆啓言。京畿監司鄭昌聖狀啓以爲。巡牙兵習操。今番巡路設行事。令廟堂稟旨分付矣。姑令停止之意。請分付。從之。
정조 3년 · 강
命統禦營水操設行。鎭撫營秋操停止。
정조 3년 · 목
領議政金尙喆啓言。江華留守洪樂純狀啓以爲。鎭撫軍兵及外四營春秋合操。與統禦營舟師今秋水操。設行當否。令廟堂稟旨分付矣。統禦營新設之後。況且秋事不歉。當年水操。何可廢也。使之依狀請設行。至於鎭撫營陸操。水陸竝擧。恐涉煩弊。秋操則姑令停止之意。請分付。從之。
정조 3년 · 강
命海西立馬軍及資保仍作軍制。置之。
정조 3년 · 목
領議政金尙喆啓言。黃海前監司徐有寧狀啓以爲。本道直路五邑立馬軍及資保合七百五十名。作爲軍卒。轉餉軍官中。又差五哨官及一把總。仍作軍制便否。令新道臣採取物情。商量狀聞之意。覆奏行會矣。卽見監司金熤狀啓。以爲資保卽納布軍。而又入編伍。是爲一身兩役。若以疊役之爲不可。只存團束之名。而不爲操鍊。則雖當緩急。必無得力之效。又置哨官把總等名色。則便成一部軍制。以此貧殘之民。旣納身布。又有贅費。則自願無人。前道臣狀請立馬保人。作爲編伍之制。姑此寢閣。勿爲擧行事。請令廟堂稟處矣。請依狀請置之。從之。
정조 3년 · 강
遞洪忠監司李明中。
정조 3년 · 목
領議政金尙喆啓言。洪忠監司李明中。聞有疾★(虫+恙)。必欲引免。何以爲之。敎以。許遞。
정조 3년 · 강
命嶺南城營將巡點除減。
정조 3년 · 목
領議政金尙喆啓言。嶺南水陸操。已有特敎停止。而帥臣停操之時。若行城營將巡點。則有非爲軍民徐弊之意。使之一體停止。雖他道行操之處。城營將巡點。不當幷擧。亦爲除減之意。請分付。從之。
정조 3년 · 강
差下備局堂上柳戇。
정조 3년 · 목
領議政金尙喆啓言。刑曹參判柳戇。備局堂上差下。請使之仍察有司之任。從之。
정조 3년 · 강
命今幸行時。駕後禁軍。合陳於駕前別抄。大駕渡江。後廂軍加一哨環衛。渡涉時另付一船於龍舟傍。以爲陪扈。別隊馬兵先爲渡江。
정조 3년 · 목
都承旨洪國榮啓言。今此幸行時。攔後別隊馬兵信地。當以攔後作門外磨鍊。而且有駕後禁軍。則自多相妨。何以爲之。敎以。然則從便駕後禁軍。合陳於駕前別抄可也。又啓言。大駕入幕次後。以先後廂爲一哨。調發環衛。待二嚴下。各歸本陣事。近有定奪。而今此渡涉時。津頭幕次。則先廂一哨。二嚴後。勢難卽解渡江。以後廂軍加一哨環衛。而先廂則盡令先渡。從之。又啓言。大駕渡船艙時。宿衛所自多有擧行之事。而號令承接。尤爲緊重。龍舟之內。無以周旋。依昨年大閱時中營將例。另付一船於龍舟之傍。請以爲陪扈指揮之地。從之。又啓言。大駕渡船艙時。攔後別隊馬兵追後渡江。則必多紛踏之患。請使之先爲渡江。從之。
정조 3년 · 강
命用棍衙門一次百度之法革罷。
정조 3년 · 목
都承旨洪國榮啓言。本營升戶軍之逃躱者。多至十七名。而臣於除拜後。行關各鎭。使之捉致者。今已十許名矣。取考本營當律。則初次逃躱。決棍百度。再次逃躱。軍前梟示矣。夫決棍百度。卽死刑也。有何再次之可論。而若或歇治。則亦非嚴紀律之道。臣意則初次逃躱者。更定以五十度。再次逃躱。依前啓請梟示。而此後用棍衙門一次百度之法。請永爲革罷。敎以。所奏甚好。依此釐革。
정조 3년 · 강
重推兵曹判書鄭尙淳。
정조 3년 · 목
敎曰。旣已承批。又無情勢。況今本兵多事之時。爲判曹之臣者。豈是引入之日乎。事體分義。俱極寒心。兵曹判書鄭尙淳從重推考。
정조 3년 · 강
命前承旨李得臣。僉中樞除授。
정조 3년 · 목
敎曰。每欲下敎而未果。今因言端。已有提及於筵敎者。旣無釁累。且自宮官時。稔知其爲人。前承旨李得臣。僉中樞除授。
정조 3년 · 강
以洪檍爲坡州牧使。口傳也。
정조 3년 · 강
召見下直守令及承旨鄭民始于誠正閣。
정조 3년 · 목
坡州牧使洪檍進前。予曰。曾經外任幾次乎。檍曰。曾經順川江界義州矣。予曰。坡州非但孔路。 陵行時差員等事。亦甚緊要。盡心爲之可也。予曰。吏曹郞廳發牌。明日應參諸臣大臣外淸齋與否摘奸。予曰。今日李得臣事何如。民始曰。渠之闔門。必當感泣矣。予曰。今日訓將決棍減數之奏。亦一實政。民始曰。然矣。
정조 3년 · 강
命今番出還宮時。替馬小次。依庚戌例擧行。
정조 3년 · 목
敎曰。今番 陵行出還宮時。城外替馬小次。依庚戌年例擧行事。分付掖庭署及該寺。
정조 3년 · 강
命兵曹判書鄭尙淳申飭參政。吏曹判書李徽之牌招開政。
정조 3년 · 목
敎曰。飭敎之下。此何分義。兵曹判書鄭尙淳。更爲牌招行公。仍令申飭參政。○因吏曹判書更卽牌招啓辭。敎以。豈可如是違牌乎。更卽牌招出仕。使之開政。
정조 3년 · 강
命望拜時侍衛軍。以入直擧行。
정조 3년 · 목
因兵曹望拜禮時侍衛節目。敎以。 陵幸不遠。挾輦軍攔後軍。皆以入直擧行。
정조 3년 · 강
重推吏曹判書李徽之。
정조 3년 · 목
敎曰。冡宰重任。豈可乍授旋解乎。然則纔經大政。便作自劃之場。召牌之下。至於再違。事體所在。極可寒心。吏曹判書李徽之從重推考。○因吏曹判書四牌啓辭。敎以。此何擧措。良足寒心。更卽牌招開政。
정조 3년 · 강
命前判書趙㻐。仍任前職。牌招淸齋。
정조 3년 · 목
敎曰。日前以文任事處分。意在矯枉。至如司寇劇地。予以爲得人。前判書趙㻐。仍任前職。又敎曰。刑曹判書趙㻐牌招。使之淸齋。
정조 3년 · 강
有政。吏曹判書李徽之。兵曹判書鄭尙淳進。
정조 3년 · 목
以洪樂春爲知敦寧。李秉鼎爲洪忠監司。安昌君燝爲都總管。
정조 3년 · 강
詣北苑行望拜禮。
정조 3년 · 목
具翼善冠絳紗袍。乘輿出協陽門。詣北苑入幕次。改具黑團領袍。就板位行望拜禮。還御幕次。予曰。金用謙率望拜禮入參諸人入侍。
정조 3년 · 강
命今幸行時。禁軍及標下軍兵糧米。軍資監米先爲取用。
정조 3년 · 목
兵曹判書鄭尙淳啓言。今番幸行時。隨駕禁軍及標下軍兵等四日糧米。當自營門備給。而龍虎營本無米儲。他無變通之道。軍資監米一百石。先爲取用。追後貿米還報似好。故敢達矣。從之。
정조 3년 · 강
命留都營狀啓京驛馬擧行。
정조 3년 · 목
兵曹判書鄭尙淳啓言。留都營狀啓。例有付撥。而或有時急事。則京驛馬待令。曾有定奪矣。今亦依此擧行乎。從之。
정조 3년 · 강
命一軍色需用。取用二軍色。
정조 3년 · 목
兵曹判書鄭尙淳啓言。一軍色專管龍虎營接濟。故物力苟艱。禁軍等馬草。與幸行前不得不需用處。無以繼用矣。依前以二軍色木三十同。錢四千兩。請移來取用。從之。
정조 3년 · 강
行召對于誠正閣。承旨徐有防。玉堂吳大益尹行儉。注書李兢淵。史官徐龍輔李信祜。
정조 3년 · 강
召見藥院都提調徐命善。開城留守李鎭衡及下直守令于誠正閣。
정조 3년 · 목
予曰。松留下往非久而來矣。鎭衡曰。下往數十日而上來矣。予曰。松都及所經處。農形何如。鎭衡曰。到處大豐矣。予曰。今番守禦使。多爲經綸矣。命善曰。山城擧行者多故矣。予曰。旗軍洗馬。何當爲之。命善曰。二十六日爲之。予曰。當此遠幸。不可不另加調習矣。命善曰。各別申飭矣。予曰。李殷模處分何如。命善曰。其欲謀避。果非矣。
정조 3년 · 목
敎曰。左議政入侍。又敎曰。右副承旨持應製試券入侍。又敎曰。承政院右副承旨李秉模再次居首。貂皮笠耳掩一部賜給。之次承政院左副承旨徐有防。織毛馬粧一部賜給。之次奎章閣直閣金宇鎭。待敎徐龍輔。兵曹參知南鶴聞。各紙三卷筆五枝賜給。予曰。洪忠監司李秉鼎疏本中。職銜不書兵馬水軍節度使者。何故也。左議政徐命善曰。似是兵批未付。而有違格例矣。
정조 3년 · 강
吏曹判書李徽之上疏乞遞。賜批。
정조 3년 · 목
批以。卿其勿辭。從速行公。
정조 3년 · 강
大司憲趙時俊上疏自引。仍懲討。賜批。
정조 3년 · 목
疏略曰。臣於向來。以待罪畿營時。檢獄失格。至被大僚之筵罷。至今追思。惶愧深切。纔過數月。遽下特敍之命。繼有憲職之除。不可以時月之稍移。因仍蹲據也。乞賜鐫削焉。噫嘻。鄭妻之黜置畿島。龜柱之先加圍籬。尙可謂懲討之少行耶。今此妖逆之黜置。不過昨歲成命之追後擧行者。將奴挈婢。偃息自如。元非別般致討之典。至若凶賊之加籬。視頃年賜死。還是減一等之律。其爲群下與賊俱生之恥。後如前也。伏願奮發乾剛。以副一國之望焉。批以。酌處意有在焉。卿其勿辭行公。
정조 3년 · 강
大司諫金魯淳疏陳病狀乞遞。仍懲討。賜批。
정조 3년 · 목
疏略曰。臣素患目疾。猝谻於數月之前。而此際薇垣新除。又下於夢想之外。臣聞命驚惶。不知所以自措也。噫今日此何等時也。三司之聲討方張。兩賊之首領尙保。臣職在言責。蠢動無路。亟下刊削之命。仍治逋慢之罪。噫嘻。鄭妻射日之謀。龜賊滔天之罪。亘古所未有之極逆大懟。不止爲殿下之罪人。卽我 先王之罪人。不但爲 先王之罪人。亦係 宗社之罪人也。伏願殿下。斷之以大公。快正邦刑焉。批以。所陳當留意。爾其勿辭察職。
정조 3년 · 강
京畿儒生宋文錫等二百七人上疏。請南乙珍趙狷祠院賜額。賜批。
정조 3년 · 목
疏略曰。臣等前以麗朝忠節臣南乙珍趙狷祠院宣額事。齊聲仰籲。及奉批旨。敎以當有商處。又戒以退修學業。臣等聚首莊誦。只有感激霣越而已。噫臣等之所請。雖出於百世之公議。而第伏念天下之事。常患於知而不行。遂成因循。以至擔閣者。在在如是。臣等安敢後踵前慢。不事申請。以冀聖朝之垂察乎。嗚呼。彼二臣苦節貞忠。矢死不渝。而其終始處義。實與吉再徐甄元天錫三臣者。少無差殊。則後人之尙論。聖朝之崇報。宜無所異。而再甄天錫。則旣施恩額。而惟此乙珍狷二臣。獨未蒙一例之恩典。其於國體事義。得無虧損之甚乎。伏願明詔有司。亟頒華額。批以。旣有量處之敎。則在爾等道理。固當恭俟處分。何敢如是煩䀨乎。
정조 3년 · 강
重推洪忠監司李秉鼎。
정조 3년 · 목
敎曰。奏御章疏。何等愼重處。則觀此錦伯疏本。所書職銜。無兵馬及水軍節度使之稱。借曰兵批未出官敎之致。則胡不差待後政下批而陳疏乎。且或以單銜書之之致云。則上疏書銜。不但元無此例。況旣書公山府使及巡察使之號。則又不可以單銜言也。以此以彼。難免欠敬之歸。洪忠監司李秉鼎從重推考。捧納承旨亦爲推考。
정조 3년 · 강
獻納金宇鎭陳疏避嫌。踏啓字。
정조 3년 · 목
合啓中。有私義之不可冒參者也。
정조 3년 · 강
緘推統制使徐有大。全羅右水使柳★(火+集)。
정조 3년 · 목
承旨徐有防啓言。靈巖郡萬頃縣漂人問情事。統制使及該水使皆有馳問者。而統制使謄報。則以爲萬頃縣令李柱延。靈巖兼任海南縣監李恒林。於蘭島萬戶高命喆。令攸司稟處事。已爲狀聞云云。該水使原狀啓。則元無守令邊將請罪之語。狀聞事體。何等嚴重。邑鎭請罪。亦宜審愼。則兩營狀啓之如是相左。誠極怪訝。此不可不一番査實處之。統制使徐有大。全羅右水使柳★(火+集)。請竝緘辭推考。從之。
정조 3년 · 강
罷拿接慰官李殷模。
정조 3년 · 목
殷模。以其父病呈狀。吏曹啓請改差。敎以。近來接慰官。輒以有公故有私義之人苟差者。已是該曹之不察。而至於李殷模。而所係紀綱者。亦云非細。假使殷模之親年過七十。旣非遠地守令。則凡於出宰與奉使之行。法不當規避矣。況殷模之親年。聞不過六十餘云。若有嚴畏之心。此等法外之事。輒煩上聽乎。極甚駭然。李殷模爲先罷職。令該府拿問定罪。該曹堂上之曲循草記。殊甚未安。爲先從重推考。
정조 3년 · 목
義禁府啓言。萬頃縣令李柱延。移本府處之事允下矣。請依例拿來。敎以。待漂人回還後拿囚。
정조 3년 · 강
召見承旨李秉模鄭民始徐有防于誠正閣。
정조 3년 · 목
予曰。往十里近處。辛亥飢死人處。依前例一體致祭。予曰。今番各處致祭祭文。各令如製敎分撰。從速入啓。予曰。恩彥君鶴城君。宗親府有司堂上仍察事分付。予曰。朝者致祭傳敎。無遺漏者乎。有防曰。溫王廟。以完豊府院君配享。而在前一體致祭矣。予曰。達城府院君墓。則遷葬他處云。原傳敎中拔之可也。予曰。山城標信。何當出送耶。民始曰。守製使。以二十六日出送之意。書報于軍士房矣。
정조 3년 · 강
命明日展拜 景慕宮。
정조 3년 · 목
敎曰。秋序已深。且當遠 陵動駕。禮宜秪謁。明日由日瞻門。展拜 景慕宮。該房知悉。又敎曰。軍兵連値勞苦。挾輦軍以六十名磨鍊。而與攔後軍。皆以入直軍兵中擧行。駕前駕後槍劍軍。皆勿待令。先廂當以中軍替行。雖諸色標下。入直外切勿待令。禁御兩營。只以入直軍出用。依此擧行事分付。又敎曰。展拜時副輦儀仗置之。又敎曰。雲寶劍外侍衛。只以入直磨鍊事分付。又敎曰。 太廟秋展謁。旣未爲之。方切悚惕。明日 景慕宮展拜時。百官行禮一節置之。
정조 3년 · 강
命溫王古廟顯節遺祠。遣官致祭。
정조 3년 · 목
敎曰。溫王古廟顯節遺祠。朝家之歲致香火者。俱係感念舊都。崇奬危忠之令典也。駕到日。遣官致祭。
정조 3년 · 강
命險川北門雙嶺等戰亡處。令本府設祭。
정조 3년 · 목
敎曰。險川北門雙嶺等戰亡之處。行者至今傷心。況有已例。駕過日。令本府設祭。以侑幽鬱之魂。
정조 3년 · 강
命淑靜淑敬公主永昌大君及明惠明善公主墓致祭。
정조 3년 · 목
敎曰。淑靜淑敬公主墓。亦依 兩朝故事。還宮後擇日。遣內侍致祭。祭物自本邑進排。明安公主墓致祭一節。依此擧行。永昌大君及明惠明善公主墓。旣付壽進宮矣。還宮後致祭。一體擧行。而祭物使該宮房擧行。祝文則但令製進。
정조 3년 · 강
命溫王廟致祭時。配享完豊府院君一體致祭。榻敎也。
정조 3년 · 강
命淑靜淑敬明安公主墓致祭時。都尉一體致祭。榻敎也。
정조 3년 · 강
罷黜南海縣令趙升鉉。
정조 3년 · 목
升鉉。以其母病呈狀。吏曹啓請罷黜也。
정조 3년 · 강
詣 景慕宮展拜。
정조 3년 · 목
具遠遊冠絳紗袍。乘輿出協陽門。承旨洪國榮曰。右承旨李義翊。今日爲病狀矣。予曰許遞。詣 景慕宮入齋室。改具冕服。詣板位行展拜禮。仍詣 廟內奉審。出宮門還內。
정조 3년 · 강
以李得臣爲承旨。
정조 3년 · 목
敎曰。僉知中樞府事李得臣。承旨除授。
정조 3년 · 강
召見鄭民始于誠正閣。
정조 3년 · 목
予曰。今日侍臣之不爲待令。何故也。民始曰。禮曹以副輦置之之故。不爲磨鍊云矣。予曰。祈雨祭時。雖乘步輦。亦有侍臣班。豈可以副輦置之。無侍臣乎。民始曰。該曹未及周思而然矣。予曰。李得臣入來乎。民始曰。今方陳疏云矣。予曰。都提調入侍。徐命善進前。予曰。守禦使今留山城。爲何事云乎。命善曰。動駕不遠。似有擧行之事矣。予曰。李得臣善爲矣。命善曰。拂拭之恩。可謂罔極矣。予曰。兵曹郞廳道路摘奸置之事。分付。
정조 3년 · 목
敎曰。總管中享官及禁軍別將遞差。今日政差出。○以李命勳爲獻納。金魯鎭爲禮曹參判。趙㻐爲弘文提學。黃景源爲藝文提學。盧廷尹爲南海縣令。趙鎭憲爲古阜郡守。崔台衡爲北靑府使。李光彬爲萬頃縣令。尹履★(礻+啇)爲典獄參奉。初仕也。以新溪君㯖爲都總管。李明中爲副總管。
정조 3년 · 강
命古阜前郡守趙武範。卽其所定配。
정조 3년 · 목
敎曰。觀此狀啓。本事極爲駭然。此而例勘。則國法將無所施。況黜陟之政。旣付道臣。貶之褒之。悉皆界之。則爲守令者。或有居中居下之人。而輒到營下。詬罵方伯。則其端雖微。足啓凌分之漸。向來姜栳之歇處。可謂失之太寬。其在振綱防弊之道。不可只令攸司處之。古阜前郡守趙武範。爲先卽其所居官定配。
정조 3년 · 강
飭曳船疊役及捉船之弊。
정조 3년 · 목
敎曰。今番 陵行渡涉時。曳船軍人。使江村民人。隨戶立役。自是古例。則聞今任船人。亦皆疊役於曳船之軍云。不但法外。亦屬小民幽鬱。該府該曹所掌郞官。姑令自政院爲先發牌。委折問啓。又敎曰。觀此上下流捉船各邑摘奸宣傳官書啓。朝令何等至嚴。則四邑現發之弊。如是狼藉。殊極痛駭。此書啓下該司。該守令不能檢飭之罪。從輕重稟處。所作俑之猾鄕奸民。卽令該道臣親執區別。亦爲分首從嚴勘後狀聞事。分付該府該曹。
정조 3년 · 목
谷山府使李奎緯進前。予曰。出自近密下去勉旃。長鬐縣監高明輝進前。予曰。何以則七事皆得其當。而有實效乎。守令爲治。無出於七事。此必有預爲料量然後。可以臨民爲政矣。明輝曰。農桑省之省字。乃成字之意也。竭力爲之。則農桑可以成就矣。戶口增。則益得民戶之意也。軍政修。則簽役無老弱之意也。學校興。則敎民之意也。賦役均。則捧稅之際。無濫捧之意也。詞訟簡。則無詞訟之意也。奸猾息。則守宰。奸猾之謂也。予曰。守宰奸猾。以守宰而何以禁之乎。對曰。此則臣未及知之。誤爲仰達矣。
정조 3년 · 강
重推長鬐縣監高明輝。
정조 3년 · 목
承旨尹塾啓言。長鬐縣監高明輝。履歷擧對之際。旣多顚錯。七事仰奏之時。又極慌亂。誠甚駭然。請重推。從之。
정조 3년 · 목
予曰。俄者召見下直守令。而長鬐縣監高明輝之奏對。全不成樣。雖不可以此斷其不治。而所見則甚不似矣。民始曰。爲人似庸劣矣。予曰。都提調入侍。徐命善進前。予曰。趙武範處分何如。命善曰。其在尊體統之道。處分誠允當矣。予曰。 宗廟秋展謁。尙未爲之。 陵幸時歷過。心甚未安矣。予曰。祭文或失體段。或爽事實。不可不改製矣。民始曰然矣。
정조 3년 · 강
命知製敎一幷推考。致祭祭文。明日內更爲製進。榻敎也。
정조 3년 · 강
差下實錄廳堂上趙㻐。郞廳尹行修朴天行。
정조 3년 · 목
實錄廳啓言。本廳堂上趙㻐還爲差下。郞廳鄭淵淳李泰永外任代。弘文館副修撰尹行修。司諫院正言朴天行差下。請使之察任。允之。
정조 3년 · 강
命關東三鎭。勸別武都試設行。校生考講。秋巡時兼行。
정조 3년 · 목
備邊司啓言。卽見江原監司李亨逵狀啓。則以爲今秋道內三鎭合操及勸別武都試。依例設行。而校生考講。秋巡時兼行事。竝令廟堂稟旨分付爲辭矣。道內今年秋事。庶有登熟之望。請幷令設行。允之。
정조 3년 · 강
右承旨李得臣上疏自引。仍乞遞。賜批。
정조 3년 · 목
疏略曰。臣本以百無似之賤。又犯一不幸之戒。先蔭徒藉而弱植易撓。華貫歷踐而猜怒萃至。乃者李一曾之疏出。而遣辭絕危。指意極㦧。罔非人臣極惡大罪也。噫嘻痛矣。惟彼厚簡兩逆。卽窮天地亘萬古所未有之劇賊也。凡在含生血氣之倫者。孰不欲千剮萬臠。而臣旣冒占榮途。出入三司。若謂之接話於僚寀。則誠有之矣。噫彼言者。忍以此而必欲驅之岡測之科者。危亦㦧矣。有罪無罪。聖明在上。臣不敢泚筆卞明。而爲人臣。負此罪名。將安歸哉。不意日昨。僉樞特除。忽下於泣血追愆之中。臣惝怳悚蹙。血淚被面。雖卽日退塡丘壑。無復餘憾。曾未幾何。又伏奉銀臺特授之命。臣非木石。寧不知感。宜卽趨承。而誠以廉防所係。無面可顯。乞賜鐫削。以卒生成之澤。批以。昨日特授。意在振拔。爾其勿辭察職。
정조 3년 · 목
義禁府啓言。靈巖郡兼任海南縣監李恒林拿來事傳旨啓下矣。請依例拿來。敎以。待漂人回還拿囚。
정조 3년 · 목
予曰。俄下標信。送于守禦使處乎。民始曰。俄已送之矣。予曰。右承旨承批後又違牌。不欲出仕耶。民始曰。似欲一遞矣。
정조 3년 · 강
遞承旨李得臣。以李義翊代之。
정조 3년 · 목
敎曰。宜使一伸廉隅。右承旨今姑許遞。又敎曰。行副司直李義翊。承旨除授。仍察兵房。兼帶尙衣院副提調。亦令仍任。
정조 3년 · 강
禁推知製敎徐有成。
정조 3년 · 목
敎曰。知製敎徐有成事。可謂駭然矣。代撰王言。何等愼重。而事係 肅廟朝事。以 先朝書之者。已甚疏忽。況今番各處祭文。使之趁卽製呈。則有成獨不致意。屢敎之下。今始書呈。焉在其重詞命之意乎。爲先禁推傳旨捧入。
정조 3년 · 목
因刑曹金龍河金奉鎭李千奉朴★(王+善)加刑啓目。竝敎以。更各別嚴刑。期於得情。
정조 3년 · 강
社稷慰安祭。命不卜日設行。有頉處修改。秋享兼告。
정조 3년 · 목
禮曹啓言。卽接 社稷署所報。則今日 神室後庭南墻外。大松木一株折落。一枝於 神室後面。東邊屋上瓦子十餘張潰散云。慰安祭。不卜日今二十九日設行。而有頉處修改之由。來八月初七日秋享祭。當爲兼告擧行。祝文中措辭添入。始役同日擧行。移安同日同時。還安及還安祭。事畢後隨時設行。所用雜物。令各該司磨鍊進排。亦令繕工監。別定監役官。趁卽修改事。請分付。允之。
정조 3년 · 강
命同副承旨馳詣 社壇奉審後。 神室有頉處亦爲奉審以來。
정조 3년 · 강
命遣吏郞。摘奸諸執事淸齋。
정조 3년 · 목
社壇慰安祭。在再明也。
정조 3년 · 강
詣殯宮行別奠。
정조 3년 · 강
御暎花堂。行內試射。
정조 3년 · 목
予曰。內乘宣傳官及宿衛所將校。先以鐵箭試射。予曰。柳葉箭則先試宿衛所後。當爲內試射。以此擧行。予命都監中軍。馬兵別將參現。予曰。馬兵別將之落馬。殊可駭也。而都監中軍。則善於御馬。不可無賞矣。命賜筒介一部。試射畢。敎曰。今番 陵行時。瑞蔥臺內試射。宣傳官廳騎芻居首南行宣傳官李晢。依例直赴殿試。三中別軍職王漢禎。亦爲依例加資。仍命頒賞。
정조 3년 · 강
洪忠監司李秉鼎疏辭新除藩任。賜批。
정조 3년 · 목
批以。授藩意在。欽哉。
정조 3년 · 강
全羅道儒生朴夏鎭等二百七十三人上疏。請咸平縣朱文公祠重構。配文正公宋時烈。賜批。
정조 3년 · 목
疏略曰。臣等謹按咸平縣志云。縣東三十里紫陽山下武夷溪上。有宋臣朱文公之祠。蓋自 祖宗時所嘗虔奉者。而間經兵燹。祠板俱燼。遺礎尙存於荒墟豐草之中。乃者土人。因其遺址。重加構葺。棟宇粗成。而以其處地遐逖。士俗愚陋。未及上聞於朝。故不敢備儀揭板。而只奉朱文公遺像。配以本朝文正公宋時烈之影本。而春秋以瞻禮焉。嗚呼。文公。閩人也。先正。朝鮮人也。時代已五百有餘年。而地之相遠。亦數萬里矣。雖然本縣卽我國之南閩。而先正之所嘗經過往來之所也。地名旣同於紫陽武夷。則意若默契曠感。而有不偶然矣。配隅之禮。其可已乎。伏願特許院享。仍賜華扁。命復舊規。爲士林之標準。此誠吾道之大幸也。批以。退修學業。
정조 3년 · 강
命張寅甲等勘處。白東俊照律。
정조 3년 · 목
刑曹啓言。禮曹印信偸竊罪人德基。偸去情節。箇箇直招。依例結案取招。而干連張寅甲趙德仁等。請勘處。允之。○義禁府啓言。白東俊。依律。杖一百收贖。告身盡行追奪。請照律。允之。
정조 3년 · 강
遣承旨。詣 社壇奉審摘奸。
정조 3년 · 강
召見祭酒宋德相于誠正閣。
정조 3년 · 목
予曰。日間所愼加減如何。德相曰。幾差減矣。予曰。今日欲爲召對。而予氣適不平。故未得爲之矣。予曰。 陵行不遠。卿欲先爲發去乎。德相曰。再明欲爲發往矣。予曰。有可奏之事乎。德相曰。向者大冢宰。以政望之遲滯。有越俸之敎。且有政吏科治之命。此等處益加㴠養之工。是臣區區之望。予曰。非但此事。凡諸酬應之際。每多尤悔之端。至於政吏事。卿言果是矣。往雖不追。來猶可諫。當益加㴠養之工矣。德相曰。今番政官。非曰無失。而處分旣已過中。則政院大臣。無一言匡救者。臣用是憂歎矣。予曰。卿言果好。無非自反處也。德相曰。 景廟實錄。今旣釐正。則舊本竝存。誠甚不緊。臣意則釐正本旣出之後。舊本投諸水火似好矣。予曰。我朝 列聖朝實錄中釐正本及舊本。亦有兩存之事。至於宋時范祖禹史。旣已修史。而章蔡輩又復變改。其後范中更口加釐正。而前後兩本。亦爲竝存。時人謂之朱墨史。以此觀之。兩本俱存。似亦故例矣。德相曰。今承聖敎。二本竝存。亦不害爲遵行故規矣。柳戇亦以奏文事。要臣一陳。而此亦不可不趁卽擧行矣。予曰。奏文事。曾已詳考。則辛丑奏文後。更以此有所伸雪奏文之擧。今則似不必更擧矣。德相曰。今日筵席。旣甚從容。故仰達矣。以辛壬事言之。耇輝鏡夢諸賊。百計沮戲於建儲之策。至於名號已定之後。猶蓄不滿之心。敢與儲君角立。至有虎龍告變之擧。尙今追思。不勝情痛。今則義理大明。忠逆已分。而一邊之人。無論大小。外似唯唯。內實包藏。雖於千百代之後。其意必欲一伸。至如五人輩贈職錄後事。亦必冷看。專不擧行。此輩之心。誠極可痛。近日逆賊。則初無言論義理之所執。而直行凶逆之事。此則嚴其隄防。明其懲討。則別無可慮。至於辛壬之賊。渠輩以爲有所執之義理。而實不無深憂。 先王朝每以事關 聖躬。凡於懲討之事。初不揮廓處分。彼此兩用。而及至末年。則初中年未決之事。幾皆收殺。以此觀之。可見 先王聖意。未嘗不耿耿於此。而亦有俟於後世者也。予曰。所陳當體念矣。德相曰。安東木石居。乃先正金尙憲。丙子自南漢。歸臥結屋孤居。欲爲終老之地。至今士林。於此略置書齋。以爲慕仰之所。此等處不可無俎豆之享矣。予曰。 先朝有此禁令。而其時委折。予未詳知。第當取覽其謄錄然後。可以處分矣。德相曰。以文正公李縡書院賜額事。近來儒疏。紛紜登聞。前後批答。皆以商量爲敎。尙無處分。至於經年閱歲之久。其爲商量。反涉不誠矣。予曰。絲綸旣不可煩多。故取其簡便。時或以商量爲答。而卿言果是矣。德相曰。昨日湖南儒疏批答。只以退修學業爲敎。故渠輩則旣知不許之聖意。而絲綸體段。亦甚簡重矣。予曰。卿言果好。此後則當以此爲批答矣。予曰。今日得聞許多嘉言。予心欣滿。充然如有所得矣。
정조 3년 · 강
命科制田制。廟堂論理登聞。
정조 3년 · 목
祭酒宋德相啓言。科制田制事。臣於日前箚子中所論也。槪臣所論。 文廟黜享事。與此兩事。合爲三條。黜享事。聖上已許以問議於在外山林施行。而此兩事。則敎以當商確於廟當諸臣。臣意則科制之略遵鄕貢古法。田制之略倣井田遺意。其當否。使廟堂諸宰。商量己心。詢問他見。請論列登聞。從之。
정조 3년 · 강
命壬寅冤死五人錄後。更飭銓曹。
정조 3년 · 목
祭酒宋德相啓言。臣以壬廣冤死五人贈職錄後事。頃有所仰達者。聖上敎以先爲錄後。而贈職則追後更商。臣竊謂壬獄。專爲誣逼。兇逆輩至請變書中語及東宮者。勿書文案。鍛鍊羅織。脅勒結案。若論其殉國之忠。則尤有別於趙聖復諸人矣。朝家褒贈之典。旣蒙商量之下敎。而錄後成命之後。銓官不肯擧行。今番都政。始官一人。世道誠亦寒心。臣謂五人錄後事。更飭銓曹。隨窠擧行似好。故敢達矣。從之。
정조 3년 · 강
命樂院樂器與音律。次次釐正。
정조 3년 · 목
祭酒宋德相啓言。臣待罪樂院。音樂一事。實所昧昧。而蓋聞本院樂器與音律。多有詿誤不協。此不可不一番釐正矣。自今各別申飭。以爲次次釐正似好。故敢達矣。從之。又啓言。臣聞有徐常修者。頗解音律云。故招見而聞其言。則果爲通解。臣意則別設一窠。以此人塡差釐正。則必有丕變之效矣。敎以。事異常格。令該曹稟處可也。
정조 3년 · 강
命趙崇文及其子哲山舊基旌閭。
정조 3년 · 목
祭酒宋德相啓言。六臣事。 聖祖有當世亂臣百世忠臣之敎。故 列聖朝因此敎。輒於六臣。加褒恤之典矣。故兵使趙崇文。其子哲山。與成三問同死。蓋與六臣同死者三十餘人。皆無子孫。不知其家族之爲如何。獨崇文父子。有子孫。其故居在順天地之。故 宣廟朝。其後孫信。朴彭年子孫錄用時。同爲參奉矣。趙崇文及其子哲山忠節。不可泯滅。今於其舊基。特旌其閭。以勸風化似好。故敢達矣。從之。
정조 3년 · 강
命墨世旌褒。問議後擧行。
정조 3년 · 목
祭酒宋德相啓言。墨世旌褒事。憲臣疏陳蒙允。而其所居基址與族屬。終未求得。尙不施行矣。墨世以十七歲穉女。終無一言。甘死於酷刑之下。忠烈凜然。令人嗟惋。如終不得。其所居之址。無路尋問。則特爲旌表於彰義宮城外當否。待在外山林入來。問議後擧行。從之。
정조 3년 · 목
予曰。俄者儒賢。多陳袞闕。可謂頂門一針。誠可幸也。而至於歷論新舊之逆。多有攻斥大臣之語矣。民始曰。筵話未及聞知矣。予曰。大臣若聞筵話。則必將引入。是可悶矣。民始曰。若然則明日次對。勢難來會矣。予曰然矣。
정조 3년 · 강
命宣傳官尹守訥陞敍。朴基豊半熟馬賜給。
정조 3년 · 목
敎曰。昨日瑞蔥臺內試射時。六兩三矢居首宣傳官尹守訥陞敍。之次宣傳官朴基豊半熟馬一匹賜給。
정조 3년 · 강
重推注書徐鼎修。
정조 3년 · 목
敎曰。屢敎之下。筵說不爲書呈。當該注書徐鼎修從重推考。
정조 3년 · 강
命宣傳官沈錫。他官中換差。
정조 3년 · 목
敎曰。宣傳官沈錫林擎翰李昌會。日昨不善傳命。亦多可駭之事。他官中換差。
정조 3년 · 목
敎曰。從當下敎。備局有司堂上柳戇。爲先削職。
정조 3년 · 강
遣承旨。詣 宗廟 景慕宮奉審摘奸。
정조 3년 · 강
御誠正閣。行晝講。特進官沈頤之。承旨洪檢。同經筵李普行。經筵官宋德相。玉堂權以綱沈樂銖。武臣李邦鵬。假注書徐鼎修。史官李信祜鄭東浚。
정조 3년 · 목
講論語。○予曰。都承旨入侍。洪國榮進伏。予曰。今日適開講筵。而卿又入侍。深庸欣幸矣。德相曰。聞有晝講爲之之敎。故早朝入來矣。予曰。卿旣登筵。或有可奏之事乎。德相曰。臣聞今日次對。以大臣有病。不得設行云。故莫知其由。入闕後始聞兩大臣及吏兵判。皆以昨日筵中新舊逆論奏之時。有所略及於陳勉。爲撕捱之端云。初非有意指的。則今玆傳播之言。與臣本意。大相反焉。予曰。卿於昨日筵中。歷論新舊之逆也。有曰。今番諸逆。直行凶逆之事。故一番誅滅之後。別無他慮。而至於辛壬之逆則。皆以耇輝鏡夢之心。作爲渠輩之義理。到今忠逆已定之後。一邊彼輩。尙有包藏之心。雖於千百代之後。必欲一伸。以爲反案云云。故予亦意卿於近日。必有不槪於世道而然矣。故筵話雖秘。果於昨日筵中。以此等筵話。不可不使大臣諸臣知之。一依注書所記。使之傳頒爲敎矣。聞卿之本意。初不如此云。然則似由予聽瑩而然矣。德相曰。臣之昨日所奏。果有所指。則今日亦當直陳之。何必反其前說耶。本意實不如此矣。予曰。卿言旣如此。則大臣諸臣。固當勉出。而諸臣若聞卿今日之言。則亦豈介意乎。況卿至以去就爲言。諸臣尤豈可撕捱乎。卿之入於今日晝講。有此酬酢。爲朝廷幸矣。國榮曰。儒賢旣如此陳達。大臣諸臣。似不以此爲引矣。予曰。然矣。予曰。月三講事。儒賢頃已陳達。而此當申飭儒賢。必親往泮中勸奬然後。可有振作之效。德相曰。臣亦欲一往。而聞掌議姑未出。故未果矣。
정조 3년 · 강
召見開城留守李鎭衡。承旨鄭民始于誠正閣。
정조 3년 · 목
予曰。今日儒賢以爲。昨日云云之言。本意則不如此云。今則大臣似無撕捱之端耶。民始曰。似無引入之端矣。予曰。事已妥帖。可幸矣。予曰。松都農形。近則何如云乎。鎭衡曰。今則已決大豐云矣。
정조 3년 · 강
命領左相備局有司堂上。明日入侍。
정조 3년 · 강
命宣傳官換差。邊地邊將。今日政擧行。
정조 3년 · 목
敎曰。旣命開政。宣傳官換差之代。今日政擧行。邊地邊將。亦令今日政擧行。
정조 3년 · 강
重推吏曹判書李徽之。兵曹判書鄭尙淳。
정조 3년 · 목
敎曰。飭敎之下。終不膺命。揆以事體。誠極未安。吏曹判書李徽之。兵曹判書鄭尙淳。從重推考。更爲牌招。
정조 3년 · 강
有政。吏曹判書李徽之。參判兪彥鎬。兵曹判書鄭尙淳進。
정조 3년 · 목
以鄭萬淳爲大司諫。洪檢爲刑曹參判。李明中爲同敦寧。徐有慶爲左尹。尹東暹爲分內醫提調。花陽君榷爲副總管。李健秀爲白翎僉使。
정조 3년 · 강
命時囚李錫稷保放。
정조 3년 · 목
義禁府。以錫稷痰癖添劇。氣息奄奄啓。敎以。保放。
정조 3년 · 강
詣 殯宮。行祖奠朝奠及朝上食。發䩑時。行哭辭禮。
정조 3년 · 목
敎曰。今夜侍衛。只以明日望哭時侍衛仍用。又敎曰。侍衛旣命只明日例擧行。挾輦槍劍軍置之。只以入直攔後軍排立事分付。又敎曰。發靷時。至端陽門外。待進發乘轎。由協陽門還內。以此知悉。予曰。祖奠時刻已至。百官整齊事分付。詣 殯宮行祖奠。還御小次。予曰。都監堂上入侍。鄭民始進前。予曰。明日返虞。何時當入來耶。民始曰。似於午時入來矣。予曰。奉册印差備官。夕上食使之待令。予曰。日暮時易致紛擾。神輦儀仗等物。預爲整齊事分付。予曰。宣傳官三員。分送三運所。勞問以來。予曰。陪往大將具明謙入侍。予曰。輿士軍能無不實之慮乎。明謙曰。元數甚多。各別精抄。果無不實之慮矣。予曰。日熱如此。軍人能無病傷者乎。明謙曰。姑無病者矣。予曰。陪往之節着意擧行可也。仍行朝奠朝上食。發靷時至。詣端陽門外。行哭辭禮。
정조 3년 · 목
仁淑元嬪發靷時。左捕將具明謙。以陪往大將進去也。
정조 3년 · 강
詣 孝徽宮內神門外。行望哭禮。
정조 3년 · 목
具翼善冠淺淡服烏犀帶。詣板位行望哭禮。還御齋室。予曰。宣傳官一員入侍。予曰。馳往園所題主後。卽爲返虞事。傳于都提調。返魂至。詣神門外幕次外。行迎哭禮。還御齋室。予曰。都監都提調入侍。徐命善曰。陪往大將具明謙。昨於宣仁門下。遽先乘馬。掠過大輿。擧措駭然。削職何如。予曰。爲先削職。令該府拿問處之。命善曰。大將如此之故。從事官輩一例馳出。少無顧忌回避之意。從事官韓光迪申大偀。捕盜從事官洪格。請竝先汰後拿。從之。仍親行別奠初虞。還內。
정조 3년 · 강
遞承旨尹冕東。
정조 3년 · 목
敎曰。左承旨尹冕東情理。勢難强令察任。許遞。
정조 3년 · 목
左捕將具明謙削職也。
정조 3년 · 강
命行首挾侍行首都薛里中官削職。
정조 3년 · 목
敎曰。昨日中官無不騎馬。有難區別。其中不能禁飭之人。宜用首犯之律。行首挾侍中官。行首都薛里中官。爲光削職。
정조 3년 · 강
推吏曹判書鄭尙淳。參判兪彦鎬。
정조 3년 · 목
敎曰。吏曹判書參判。如是違牌。事甚未安。竝爲先從重推考。更卽牌招開政。
정조 3년 · 강
殯宮魂宮都監都提調以下。施賞有差。